KOMMISSIONENS FORORDNING (EF) Nr. 1664/1999

af 28. juli 1999

om ændring af forordning (EØF) nr. 689/92 om fastsættelse af fremgangsmåden ved og betingelserne for interventionsorganernes overtagelse af korn

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn(1), senest ændret ved Kommissionens forordning (EF) nr. 1253/1999(2), særlig artikel 5,

under henvisning til Rådets forordning (EØF) nr. 2731/75 af 29. oktober 1975 om fastsættelse af standardkvaliteter for blød hvede, rug, byg, majs, sorghum og hård hvede(3), senest ændret ved forordning (EF) nr. 1253/1999, særlig artikel 6, litra a), og

ud fra følgende betragtninger:

(1) På grund af klimaet består bygproduktionen i Finland og Sverige hovedsagelig af sorter, der har en meget kortere vækstperiode; kernerne hos den seksradede byg i de pågældende lande er under 2,2 mm; byggen opfylder således ikke kvalitetskravene til kernernes størrelse i forbindelse med intervention; hvis EF-bestemmelserne anvendtes straks, ville det sandsynligvis medføre risiko for, at store mængder byg ville blive udelukket fra intervention i Finland og Sverige; det ville medføre alvorlige vanskeligheder for finske og svenske producenter; det er derfor nødvendigt, at Finland og Sverige midlertidigt får tilladelse til at acceptere interventionsopkøb af byg med en kernestørrelse på under 2,2 mm; at en mindre kernestørrelse accepteres, bør dog ikke indebære, at byg af en lavere kvalitet opkøbes til intervention; den pågældende byg bør derfor have en rumvægt på mindst 64 kg/hl;

(2) reformen af den fælles landbrugspolitik iværksættes i kornsektoren fra høståret 1993/94, hvilket kan skabe vanskeligheder for producenterne af bestemte kornarter i nogle af Fællesskabets områder; for at svække indkomstvirkningen af disse mekanismer bør flere af kvalitetsbestemmelserne også fraviges for høståret 1999/2000, ligesom det var tilfældet for høståret 1998/99;

(3) Kommissionens forordning (EØF) nr. 689/92(4), senest ændret ved forordning (EF) nr. 1612/98(5), fastsætter betingelserne for interventionsorganernes overtagelse af korn; forordningen må derfor ændres;

(4) de i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -

UDSTEDT FØLGENDE FORORDNING:

Artikel 1

I forordning (EØF) nr. 689/92 foretages følgende ændringer:

1) Følgende indsættes som artikel 2, stk. 3, andet afsnit: "Som undtagelse fra punkt 2, litra a), i bilaget til forordning (EØF) nr. 2731/75 forstås der, for så vidt angår byg, der er høstet i Finland eller Sverige, med en rumvægt på mindst 64 kg/hl, og som udbydes til intervention i de pågældende lande indtil udgangen af produktionsåret 1999/2000, ved 'uudviklede kerner' de kerner, der, efter at samtlige andre i bilaget til nævnte forordning omhandlede bestanddele er blevet fjernet, falder gennem slidssigter med slidsbredder på 2 mm."

2) Artikel 2, stk. 4, affattes således: "4. Som undtagelse fra stk. 2 gælder følgende for høståret 1999/2000:

- på anmodning fra en medlemsstat besluttes det efter proceduren i artikel 23 i forordning (EØF) nr. 1766/92 at fastsætte det maksimale vandindhold til 15 % for korn, der tilbydes til intervention, undtagen majs og sorghum

- det fradrag, der er fastsat for byg med en egenvægt på under 64 kg/hl, jf. bilag II, tabel III, anvendes ikke."

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 1. juli 1999.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 28. juli 1999.

På Kommissionens vegne

Franz FISCHLER

Medlem af Kommissionen

(1) EFT L 181 af 1.7.1992, s. 21.

(2) EFT L 160 af 26.6.1999, s. 18.

(3) EFT L 281 af 1.11.1975, s. 22.

(4) EFT L 74 af 20.3.1992, s. 18.

(5) EFT L 209 af 25.7.1998, s. 25.